## Pravilnik o priznavanju posebnih svojstava hrane i dodjeli oznake "tradicionalni ugled"

### NN 127/2005 (26.10.2005.), Pravilnik o priznavanju posebnih svojstava hrane i dodjeli oznake "tradicionalni ugled"

# MINISTARSTVO POLJOPRIVREDE, ŠUMARSTVA I VODNOGA GOSPODARSTVA

**2367**

Na temelju članka 36. stavka 2. i stavka 4., članka
37. stavka 2. i članka 64. stavka 7. Zakona o hrani (»Narodne novine« broj
117/03, 130/03, 48/04) uz suglasnost ravnatelja Hrvatske akreditacijske
agencije, ministar poljoprivrede, šumarstva i vodnoga gospodarstva donosi

## PRAVILNIK

### O PRIZNAVANJU POSEBNIH SVOJSTAVA HRANE I DODJELI OZNAKE »TRADICIONALNI UGLED«

I. OPĆE ODREDBE

*Predmet Pravilnika*

Članak 1.

(1) Ovim se Pravilnikom propisuju uvjeti i
postupak za priznavanje posebnih svojstava hrane (u daljnjem tekstu: prehrambeni
proizvod) radi označavanja oznakom »tradicionalni ugled«, sadržaj specifikacije
prehrambenog proizvoda, sadržaj Upisnika prehrambenih proizvoda koji nose
oznaku »tradicionalni ugled«, sustav utvrđivanja sukladnosti, uvjeti koje
moraju zadovoljiti pravne osobe koje provode postupak ocjenjivanja sukladnosti
te način kontrole.

(2) Odredbe ovog Pravilnika odnose se na
prehrambene proizvode navedene u Prilogu I koji je tiskan uz ovaj Pravilnik i
čini njegov sastavni dio.

*Definicije*

Članak 2.

U smislu ovoga Pravilnika pojedini izrazi imaju
sljedeće značenje:

(1) »Posebno svojstvo« znači jedno ili više
svojstava koja prehrambeni proizvod jasno razlikuju od drugih sličnih proizvoda
iste kategorije. Prezentacija prehrambenog proizvoda ne smatra se posebnim
svojstvom, posebice njegov oblik, izgled ili ambalaža, način i mjesto na koji
je aranžiran i izložen.

(2) »Udruženje« podrazumijeva svako udruženje
proizvođača i/ili prerađivača određenog prehrambenog proizvoda, bez obzira na
pravni oblik ili sastav koji to udruženje ima.

(3) Oznaka »tradicionalni ugled« znači
prepoznavanje prehrambenog proizvoda na tržištu kao proizvoda koji se odlikuje
posebnim svojstvom ili svojstvima. Posebna svojstva oznake »tradicionalni
ugled« prehrambenog proizvoda ne smiju biti vezana za zemljopisno područje.
Oznaka »tradicionalni ugled« sastoji se od naziva prehrambenog proizvoda uz
navođenje posebnosti koje se tiču tradicionalnosti.

(4) »Tradicionalno« znači način proizvodnje
i/ili prerade koji se prenosi iz naraštaja u naraštaj.

*Svojstva koja se ne mogu smatrati posebnima*

Članak 3.

Posebno svojstvo, u smislu članka 2. stavka 1.,
ne može se ograničiti na kvalitativni ili kvantitativni sastav ili na metodu
proizvodnje uređenu posebnim propisom, odnosno propisanim zahtjevima kakvoće
ili standardima, osim u slučaju kada postoji poseban propis koji uređuje
posebna svojstva prehrambenog proizvoda.

*Uvjeti za priznavanje posebnih svojstava*

Članak 4.

(1) Prehrambeni proizvod može biti označen oznakom
»tradicionalni ugled« sukladno odredbama ovoga Pravilnika ako:

– je proizveden korištenjem tradicionalnih
sirovina, ili

– ima tradicionalni sastav, ili

– je proizveden ili prerađen na tradicionalan
način,

a odlikuje se posebnim svojstvima u odnosu na
druge slične prehrambene proizvode iz iste kategorije.

(2) Dodjela oznake se neće dozvoliti u slučaju
kada posebna svojstva prehrambenog proizvoda proizlaze:

– iz njegova zemljopisna područja;

– samo iz primjene tehnološke inovacije.

(3) Oznaka »tradicionalni ugled« dodijelit će se
ako je naziv prehrambenog proizvoda:

– sam po sebi poseban, ili

– izražava posebna svojstva prehrambenog
proizvoda.

(4) Uporaba zemljopisnih pojmova u oznaci je
dozvoljena ako navedeni nisu obuhvaćeni zaštitom prema Pravilniku o oznakama
izvornosti i oznakama zemljopisnog podrijetla hrane (NN br.
80/05).

*Nedopuštena dodjela oznake*

Članak 5.

(1) Oznaka »tradicionalni ugled« koja izražava
posebna svojstva, sukladno odredbi članka 4. stavka 3. alineji 2. ovoga
Pravilnika, ne može se dodijeliti kada:

– se odnosi samo na tvrdnje o općenitom svojstvu
prehrambenog proizvoda, a koje se koriste za više prehrambenih proizvoda, ili
na one predviđene posebnim propisima,

– dovodi u zabludu potrošača, osobito ako se
odnosi na prepoznatljiva svojstva prehrambenog proizvoda ili ne udovoljava
specifikaciji ili očekivanjima istih glede svojstava proizvoda.

(2) Poseban naziv prehrambenog proizvoda da bi
se priznao, prema odredi članka 4. točki 3. alineji 1. ovoga Pravilnika mora
biti tradicionalan i u skladu s odredbama nacionalnih propisa ili mora biti
ustanovljen običajem.

II. POSTUPAK ZA
PRIZNAVANJE POSEBNIH SVOJSTAVA I DODJELU OZNAKE »TRADICIONALNI UGLED«

*Tijelo koje provodi postupak priznavanja*

Članak 6.

(1) Postupak za priznavanje posebnih svojstava i
dodjelu oznake »tradicionalni ugled« pokreće se zahtjevom za priznavanje
posebnih svojstava i dodjelu oznake »tradicionalni ugled« (u daljnjem tekstu:
zahtjev) koji se podnosi Ministarstvu poljoprivrede, šumarstva i vodnoga
gospodarstva (u daljnjem tekstu: Ministarstvo).

(2) Postupak iz stavka 1. ovoga članka provodi
Povjerenstvo za dodjelu oznake »tradicionalni ugled« (u daljnjem tekstu:
Povjerenstvo) koje osniva ministar poljoprivrede, šumarstva i vodnoga
gospodarstva (u daljnjem tekstu: ministar).

(3) Povjerenstvo je sastavljeno od stalnih
članova od kojih je najmanje jedan prehrambeni tehnolog, jedan agronom i jedan
pravnik iz Ministarstva te članova koji se mijenjaju ovisno o kategoriji prehrambenog
proizvoda za koji se traži priznavanje posebnih svojstava i dodjela oznake
»tradicionalni ugled«.

*Poslovi Povjerenstva*

Članak 7.

Povjerenstvo obavlja sljedeće poslove:

– razmatra zahtjeve i predlaže ministru donošenje
rješenja o upisu u Upisnik prehrambenih proizvoda koji nose oznaku
»tradicionalni ugled« (u daljnjem tekstu: Upisnik);

– razmatra pristigle prigovore sukladno članku
12. stavku 1. i članku 18.;

– traži, ako je to potrebno, dopunu zahtjeva;

– razmatra zahtjeve za naknadnu izmjenu i dopunu
specifikacije prehrambenog proizvoda u smislu članka 19. ovoga Pravilnika;

– provjerava da li su udovoljeni uvjeti navedeni
u specifikaciji.

*Pravo na podnošenje zahtjeva*

Članak 8.

Pravo na podnošenje zahtjeva imaju proizvođači i
prerađivači te udruženja proizvođača i/ili prerađivača (u daljnjem tekstu:
podnositelj zahtjeva) koji su zainteresirani za zaštitu oznake.

*Sadržaj zahtjeva*

Članak 9.

(1) Zahtjev sadrži:

– podatke o podnositelju zahtjeva odnosno
udruženju, te o svakom njezinom pojedinom članu, koji je proizvođač odnosno
prerađivač prehrambenog proizvoda za koji se traži oznaka (ime i prezime
odnosno naziv pravne ili fizičke osobe ili poljoprivrednog obiteljskog
gospodarstva, punu adresu odnosno sjedište te matični broj istih, a u slučaju
udruženja također i pravni status udruženja);

– statut udruženja;

– specifikaciju prehrambenog proizvoda sukladno
članku 10. ovoga Pravilnika;

– dokaz o udovoljavanju uvjetima navedenim u
specifikaciji;

– izjavu o sukladnosti s odredbama propisa koji
se odnose na prehrambeni proizvod;

– punomoć, ako podnositelja zastupa ovlašteni
zastupnik ili punomoćnik;

– potpis podnositelja zahtjeva, zastupnika
odnosno punomoćnika.

(2) Podaci iz stavka 1. ovoga članka prilažu se uz
ispunjeni i potpisani Obrazac za priznavanje posebnih svojstava i dodjelu
oznake »tradicionalni ugled« koji je u Prilogu II tiskan uz ovaj Pravilnik i
čini njegov sastavni dio.

*Sadržaj specifikacije*

Članak 10.

Specifikacija prehrambenog proizvoda (u daljnjem
tekstu: specifikacija) sadrži:

– ime u smislu članka 4. stavka 3. i 4. i članka
5. ovoga Pravilnika napisano na jednom ili više jezika;

– opis metode proizvodnje, uključujući prirodu i
svojstva sirovine i/ili korištene sastojke i/ili metodu pripreme prehrambenog
proizvoda, pozivajući se na njegova osobita svojstva;

– svojstva koja omogućavaju procjenu
tradicionalnog karaktera, u smislu članka 4. stavka 1. ovoga Pravilnika;

– opis svojstava prehrambenog proizvoda koji
uključuje njegova glavna fizikalna, kemijska, mikrobiološka i/ili organoleptička svojstva koja su u svezi s osobitim
svojstvima;

– minimalne zahtjeve i načine kontrole kojoj se
osobita svojstva podvrgavaju.

*Postupak po zaprimljenom zahtjevu*

Članak 11.

(1) Nakon zaprimanja zahtjeva, Povjerenstvo
utvrđuje potpunost istoga u roku od 30 dana od dana zaprimanja zahtjeva.

(2) Ukoliko je zahtjev nepotpun, podnositelj
zahtjeva se poziva da u roku od 30 dana ukloni uočene nedostatke.

(3) Ako podnositelj zahtjeva u roku iz stavka 2.
ovoga članka ne ukloni uočene nedostatke, ministar zaključkom odbacuje zahtjev.

(4) Ukoliko je zahtjev potpun, glavne točke
zahtjeva objavljuju se u »Narodnim novinama«, te svaka fizička ili pravna osoba
može u svezi određenog zahtjeva uložiti prigovor.

(5) Ministarstvo mora osigurati uvid u zahtjev
svim osobama koje ulože prigovor.

*Prigovor na objavljeni zahtjev*

Članak 12.

(1) Prigovor na objavljeni zahtjev podnosi se u
roku od tri mjeseca računajući od dana objave glavnih točaka zahtjeva u
»Narodnim novinama«.

(2) Uz prigovor iz stavka 1. ovoga članka
prilažu se i dokazi o razlozima.

(3) Rok za podnošenje prigovora iz stavka 1.
ovoga članka ne može se produžavati.

*Postupak povodom prigovora*

Članak 13.

(1) Povjerenstvo rješava o prigovoru.

(2) Ako Povjerenstvo utvrdi da prigovor ne
ispunjava formalne uvjete propisane člankom 12. stavkom 1. i 2. ovoga
Pravilnika, prigovor se zaključkom odbacuje o čemu se obavještava podnositelj
zahtjeva i podnositelj prigovora, te se postupak za priznavanje posebnih
svojstava i dodjelu oznake »tradicionalni ugled« nastavlja.

(3) Ako prigovor ispunjava formalne uvjete iz
članka 12. stavka 1. i 2. ovoga Pravilnika, Povjerenstvo dostavlja prigovor s
priloženim dokazima podnositelju zahtjeva i poziva ga da u roku od 30 dana
dostavi pisano očitovanje o prigovoru.

(4) Rok za očitovanje o prigovoru može se na
zahtjev podnositelja zahtjeva iz opravdanih razloga produžiti za 30 dana.

(5) Ako podnositelj zahtjeva u propisanom roku
ne dostavi očitovanje na prigovor, donosi se rješenje o odbijanju zahtjeva.

*Ispitivanje osnovanosti prigovora*

Članak 14.

(1) Ako se podnositelj zahtjeva očituje na
podneseni prigovor, Povjerenstvo ispituje osnovanost prigovora u okviru razloga
zbog kojih je podnesen.

(2) U svrhu razmatranja prigovora, Povjerenstvo
može zatražiti sastanak sa svim zainteresiranim stranama radi postizanja
dogovora.

(3) Ministar donosi rješenje o odbijanju
zahtjeva ako utvrdi da je prigovor osnovan i o tome obavještava podnositelja
zahtjeva i podnositelja prigovora.

(4) Ministar donosi rješenje o odbijanju
prigovora ako utvrdi da je prigovor neosnovan i o tome obavještava podnositelja
zahtjeva i podnositelja prigovora.

*Okončanje postupka i upis u Upisnik*

Članak 15.

(1) Na temelju provedenog postupka za
priznavanje posebnih svojstava i dodjelu oznake »tradicionalni ugled« i
prijedloga Povjerenstva, ministar donosi rješenje o upisu u Upisnik (u daljnjem
tekstu: rješenje).

(2) Danom pravomoćnosti rješenja, oznaka se
upisuje u Upisnik.

(3) Upis u Upisnik na temelju pravomoćnog
rješenja objavljuje se »Narodnim novinama«.

(4) Svaka zainteresirana osoba može zatražiti od
Ministarstva uvid u specifikaciju prehrambenog proizvoda kojemu su priznata
posebna svojstva i dodijeljena oznaka »tradicionalni ugled«.

*Označavanje*

Članak 16.

(1) Prehrambeni proizvodi koji nose oznaku
»tradicionalni ugled« moraju na deklaraciji imati vidljivi navod »TRADICIONALNI
UGLED«.

(2) Prehrambeni proizvod koji nosi oznaku
»tradicionalni ugled« mora na deklaraciji imati navedene podatke (naziv i adresu)
o certifikacijskom tijelu iz članka 24. stavka 1. ovoga Pravilnika koje provodi
kontrolu nad istim.

*Sadržaj Upisnika*

Članak 17.

(1) U Upisnik iz članka 7. alineja 1. ovoga
Pravilnika upisuju se sljedeći podaci:

– oznaka »tradicionalni ugled« prehrambenog
proizvoda;

– opis posebnih svojstava kojima se taj
prehrambeni proizvod odlikuje;

– kategorija prehrambenog proizvoda;

– podatke o podnositelju zahtjeva odnosno
udruženju (naziv udruženja te adresa i zemlja);

– podatke o svakom korisniku oznake (ime i
prezime, odnosno naziv, matični broj, adresa);

– izgled (oblik) oznake »tradicionalni ugled«,
ako je podnositelj zahtjeva ima;

– datum podnošenja zahtjeva;

– datum objave zahtjeva u »Narodnim novinama«;

– prigovor, ako je podnesen (broj, datum, podaci
o podnositelju);

– datum donošenja rješenja o upisu u Upisnik te
broj rješenja;

– datum objave oznake u »Narodnim novinama«;

– naziv i adresa certifikacijskih tijela koja
obavljaju kontrolu (popis certifikacijskih tijela).

(2) Podaci iz Upisnika su javni.

(3) Svaka zainteresirana osoba može od
Ministarstva zatražiti izvadak iz Upisnika.

*Prigovor na oznaku*

Članak 18.

Svaka fizička i pravna osoba može podnijeti
prigovor u svrhu osporavanja priznatih posebnih svojstava ili uvjete navedene u
specifikaciji prehrambenog proizvoda koji nosi oznaku »tradicionalni ugled«.

*Izmjene i dopune specifikacije*

Članak 19.

(1) Udruženje može uputiti Ministarstvu, zahtjev
za izmjenu ili dopunu specifikacije prehrambenog proizvoda kojemu su priznata posebna
svojstva i dodijeljena oznaka »tradicionalni ugled«. Zahtjev mora sadržavati:

– podatke o udruženju, (punu adresu odnosno
sjedište te matični broj istih i pravni status udruženja);

– popis (listu) izmjena i dopuna specifikacije.

(2) Zahtjev za izmjenu i dopunu specifikacije
objavljuje se u »Narodnim novinama« i na odgovarajući način primjenjuju se
odredbe članka 12., 13. i 14. ovoga Pravilnika.

(3) Ministarstvo je dužno obavijestiti svakog
proizvođača i/ili prerađivača koji proizvodi i/ili prerađuje prehrambeni
proizvod koji nosi oznaku »tradicionalni ugled« sukladno prvotnoj
specifikaciji.

(4) U roku od tri mjeseca nakon objave sukladno
stavku 2. ovoga članka svaki proizvođač i/ili prerađivač koji traži pravo
uporabe specifikacije ili koji ju koristi, a za koju je podnesen zahtjev za
izmjenu i dopunu može ostvariti pravo da zadrži prvotnu specifikaciju ako to
zahtjeva od Ministarstva.

(5) Ako Ministarstvo ne zaprimi nikakav zahtjev
sukladno stavku 4. ovoga članka u predviđenom roku, izmjena i dopuna specifikacije
se prihvaća i objavljuje se u Narodnim novinama.

(6) Ako Ministarstvo zaprimi zahtjev sukladno
stavku 4. ovoga članka, izmjena i dopuna se neće prihvatiti. U tom slučaju
udruženje koje je tražilo izmjenu i dopunu specifikacije sukladno stavku 1.
ovoga članka može zatražiti novo priznavanje posebnih svojstava i dodjelu
oznake »tradicionalni ugled«.

*Pravo uporabe oznake*

Članak 20.

(1) Pravo uporabe oznake »tradicionalni ugled«
pripada svim proizvođačima i/ili prerađivačima prehrambenog proizvoda, dok za
to udovoljavaju uvjetima određenim ovim Pravilnikom.

(2) Osobe iz stavka 1. ovoga članka dužni su
odabrati jedno ovlašteno certifikacijsko tijelo iz članka 24. stavka 1. ovoga
Pravilnika za provođenje kontrole te su dužni podvrći se kontroli.

Članak 21.

(1) Samo prehrambeni proizvod koji udovoljava
odredbama ovoga Pravilnika i uvjetima navedenim u objavljenoj specifikaciji
može nositi oznaku »tradicionalni ugled«.

(2) Sam naziv prehrambenog proizvoda namijenjen
je, isključivo za prehrambeni proizvod koji odgovara objavljenoj specifikaciji
prehrambenog proizvoda u slučaju:

– da je to zatražilo udruženje u zahtjevu; i

– da se u postupku prigovora ne dokaže da je
uporaba naziva nezakonita, prepoznatljiva i ekonomski važna za slične
prehrambene proizvode.

*Postupak za ostvarenje prava uporabe oznake*

Članak 22.

(1) Proizvođač odnosno prerađivač koji po prvi
puta nakon priznavanja posebnih svojstava i dodijeli oznake »tradicionalni
ugled«, želi koristiti istu, a koja je priznata sukladno odredbama ovoga
Pravilnika, čak i ako pripada udruženju koje je podnijelo zahtjev, dužan je o
tome obavijestiti Ministarstvo i certifikacijsko tijelo iz članka 24. stavka 1.
ovoga Pravilnika.

(2) Certifikacijsko tijelo dužno je jamčiti da
proizvođač odnosno prerađivač iz stavka 1. ovoga članka udovoljava uvjetima
navedenima u specifikaciji prehrambenog proizvoda koji nosi oznaku
»tradicionalni ugled«.

*Opseg zaštite*

Članak 23.

Oznaka »tradicionalni ugled« zaštićena je od:

– svake zlouporabe ili prakse koja bi mogla obmanuti
javnost uključujući između ostaloga i prakse koja sugerira da prehrambeni
proizvod ima posebna svojstva koja ga čine prepoznatljivim;

– od svake imitacije naziva priznatih i
rezerviranih sukladno članku 21. stavku 2. ovoga Pravilnika.

III. SUSTAV UTVRĐIVANJA
SUKLADNOSTI I KONTROLA

*Certifikacijsko tijelo*

Članak 24.

(1) Ministar ovlašćuje pravne osobe (u daljnjem
tekstu: certifikacijsko tijelo) za utvrđivanje sukladnosti proizvodnje, prerade
i samog prehrambenog proizvoda sa specifikacijom i provedbu kontrole nad
proizvodnjom, preradom i samim prehrambenim proizvodom, na temelju javnog
poziva.

(2) Javni poziv iz stavka 1. ovoga članka
raspisuje se u trenutku objave zahtjeva.

(3) Popis ovlaštenih certifikacijskih tijela
objavljuje se u »Narodnim novinama«.

(4) Nadzor nad radom certifikacijskog tijela
provodi Ministarstvo.

*Tehnički i organizacijski uvjeti, koje mora ispunjavati
certifikacijsko tijelo*

Članak 25.

(1) Certifikacijsko tijelo, koje provodi
kontrolu proizvodnje odnosno prerade prehrambenih proizvoda mora ispunjavati
sljedeće tehničke i organizacijske uvjete:

1. biti akreditirano u skladu s uvjetima
hrvatske norme HRN EN 45011;

2. imati Poslovnik kakvoće odobren od
Ministarstva;

3. mora garantirati primjenu sadržaja plana
kontrole čije točke kontrole i kriteriji ocjenjivanja su posebno definirani od
strane Ministarstva;

4. imati uspostavljen sustav rješavanja pritužbi
u skladu sa standardom iz točke 1. ovoga stavka;

5. biti tehnički osposobljen za provođenje
kontrole proizvodnje i prerade prehrambenog proizvoda te mora postupak
uzorkovanja provoditi sukladno Planu kontrole;

6. pri izdavanju potvrde o sukladnosti biti
neovisno i nepristrano;

7. u radnom ili ugovornom odnosu imati angažirane
ekspertne članove prehrambeno-tehnološke i agronomske struke sa stručnim
referencama ovisno o kategoriji prehrambenog proizvoda;

8. osigurati zaštitu podataka u skladu s
propisima o zaštiti osobnih podataka, kao i zaštitu poslovne tajne.

(2) Iznimno od odredbe stavka 1. točke 1. ovoga
članka, ministar može ovlastiti certifikacijsko tijelo u slučaju kada tijelo
još nema akreditaciju, ali je pokrenut postupak akreditacije pred nadležnim
tijelom. Certifikacijsko tijelo dužno je ishoditi akreditaciju u roku od dvije
godine od dana ovlašćivanja.

*Podnošenje zahtjeva certifikacijskom tijelu*

Članak 26.

(1) Svi zainteresirani proizvođači i/ili
prerađivači koji žele koristiti oznaku »tradicionalni ugled« dužni su podnijeti
zahtjev za utvrđivanje sukladnosti i kontrolu ovlaštenom certifikacijskom
tijelu.

(2) Zahtjev iz prethodnog stavka sadrži:

– podatke o podnositelju zahtjeva (ime i prezime
odnosno naziv pravne ili fizičke osobe ili poljoprivrednog obiteljskog
gospodarstva, punu adresu odnosno sjedište te matični broj istih);

– oznaku »tradicionalni ugled«;

– specifikaciju proizvoda iz članka 10. ovoga
Pravilnika;

– dokaze o udovoljavanju svim općim ili
specifičnim uvjetima higijene u proizvodnji i preradi prehrambenog proizvoda;

– opis unutarnje kontrole te način vođenja
dokumentacije proizvodnje;

– shemu proizvodnog pogona.

*Kontrola*

Članak 27.

(1) Kontrolu pravnih ili fizičkih osoba, koje
proizvode ili prerađuju prehrambeni proizvod koji nosi oznaku »tradicionalni
ugled«, provodi certifikacijsko tijelo sukladno Planu kontrole.

(2) Plan kontrole izrađuje Ministarstvo i
nadzire njegovu provedbu.

(3) U proizvodnji se kontrola obavlja najmanje
jednom godišnje, osim za prehrambene proizvode koji se proizvode kontinuirano
za koje se kontrola provodi najmanje dva puta godišnje, osim ako Planom
kontrole nije drugačije određeno.

(4) Nakon obavljene kontrole certifikacijsko
tijelo je o tome dužno obavijestiti Ministarstvo i na njegov zahtjev dostaviti
mu zapisnik o kontroli.

(5) Ako se kontrolom utvrdi da prehrambeni
proizvod više nije u skladu sa specifikacijom, certifikacijsko tijelo dužno je
o tome izvijestiti Ministarstvo i o istom obavijestiti fizičku ili pravnu osobu
nad kojom je proveden postupak kontrole.

(6) Povjerenstvo iz članka 6. stavka 2. ovoga
Pravilnika odlučuje u slučaju stavka 5. ovoga članka.

*Obim proizvodnje*

Članak 28.

(1) Proizvođači odnosno prerađivači prehrambenih
proizvoda koji nose oznaku »tradicionalni ugled« dužni su dostaviti podatke o količinama
sirovina i izvještaj o količini proizvedenih prehrambenih proizvoda
certifikacijskom tijelu sukladno Planu kontrole.

(2) Certifikacijsko tijelo dužno je dostaviti
sve podatke iz stavka 1. ovoga članka na zahtjev Ministarstva.

*Troškovi*

Članak 29.

Troškove provođenja sustava utvrđivanja
sukladnosti i kontrole snosi proizvođač odnosno prerađivač prehrambenog
proizvoda.

IV. ZAVRŠNE ODREDBE

Članak 30.

Ovaj Pravilnik stupa na snagu osmog dana od dana
objave u »Narodnim novinama«, a primjenjuje se šest mjeseci od dana stupanja na
snagu.

Klasa: 320-01/05-01/151

Urbroj: 525-11-05-9

Zagreb, 18. listopada 2005.

Ministar

**Petar Čobanković**, v. r.

PRILOG I

1. Svježe meso i jestive iznutrice;

2. Mesni proizvodi (kuhani, soljeni, dimljeni, i
dr.);

3. Sirevi;

4. Drugi proizvodi životinjskog podrijetla
(jaja, med, mliječni proizvodi osim maslaca);

5. Ulja i masti, maslinovo ulje (maslac,
margarin, ulja, i dr.);

6. Voće, povrće, žitarice, prerađene ili neprerađene;

7. Ribe, mekušci, rakovi, školjke i njihovi proizvodi;

8. Pivo;

9. Pića proizvedena od biljnih ekstrakata;

10. Ostala fermentirana pića (npr. jabukovača, kruškovača, medovina);

11. Kruh, pecivo, kolači, slastice, keksi i
drugi pekarski proizvodi;

12. Čokolada i drugi pripravci koji sadrže
kakao;

13. Tjestenina, sirova i kuhana, punjena;

14. Pripremljeni obroci;

15. Pripremljeni umaci;

16. Juhe i bujoni;

17. Sladoled i sorbeti;

18. Ostali prehrambeni proizvodi.

PRILOG II

![](dodatni/355239.gif)
![](dodatni/355240.gif)

Pravilnik, NN 127/2005-2367